ໂປແລນ ຮັບເອົາຊາວ ຢູເຄຣນ ທີ່ຫຼົບໜີອອກຈາກປະເທດ ໃນຂະນະທີ່ ຢູໂຣບ ປະເຊີນກັບວິກິດການ ອົບພະຍົບຄັ້ງໃຫຍ່ທີ່ສຸດ ນັບຕັ້ງແຕ່ປີ 1945
ຜູ້ທີ່ເດີນທາງມາຮອດໃໝ່ສ່ວນຫຼາຍແມ່ນໄດ້ຂີ່ລົດບັສໄປສູນຕ້ອນຮັບທີ່ຢູ່ຫ່າງຈາກຊາຍແດນ. ບາງຄົນມີຄອບຄົວ ຫຼື ໝູ່ເພື່ອໃນ ໂປແລນ ບ່ອນທີ່ເຂົາເຈົ້າສາມາດອາໄສຢູ່.
ປະຊາຊົນຫຼາຍກວ່າ ນຶ່ງລ້ານຫ້າແສນຄົນ ໄດ້ຫຼົບໜີອອກຈາກ ຢູເຄຣນ ໄປປະເທດທີ່ຢູ່ໃກ້ຄຽງ ນັບຕັ້ງແຕ່ເກີດ ການບຸກລຸກຂອງ ຣັດເຊຍ, ເຮັດໃຫ້ມັນເປັນວິກິດອົບພະຍົບທີ່ເຕີບໂຕໄວທີ່ສຸດຂອງ ຢູໂຣບ ນັບຕັ້ງແຕ່ສົງຄາມໂລກ ຄັ້ງທີສອງ ນັກຂ່າວວີໂອເອ ເຮັນຣີ ຣິຈແວລ໌ ມີລາຍງານຈາກເມືອງ ເຊເມີໂຊລ (Przemysl) (SHEH-MUH-SHL) ຢູ່ເຂດຊາຍແດນ ລະຫວ່າງ ໂປແລນ ກັບ ຢູເຄຣນ, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ສຽງເພງທີ່ມ່ວນຊ້ອຍທັກທາຍທະເລແຫ່ງມະນຸດສະທຳທີ່ຫຼົບຈາກ ຢູເຄຣນ, ຫຼິ້ນໂດຍນັກເປຍໂນທີ່ສົ່ງຂໍ້ຄວາມແຫ່ງສັນຕິພາບ, ເຊິ່ງແມ່ນການຫັນເຫຄວາມສົນ ໃຈຊົ່ວໄລຍະນຶ່ງຈາກຄວາມເຈັບປວດທີ່ຖືກປ່ອຍອອກມາໂດຍການບຸກລຸກຂອງ ຣັດເຊຍ ປະຊາຊົນ ຢູເຄຣນ ຫຼາຍກວ່າ 1 ລ້ານຄົນໄດ້ຫຼົບໜີໄປປະເທດ ໂປແລນ ນັບຕັ້ງແຕ່ການບຸກໂຈມຕີໄດ້ເລີ່ມຂຶ້ນ, ເຊິ່ງປັດຈຸບັນນີ້ເປັນຕົວເລກສູງກວ່າປະເທດໃດໆ ແລະ ເຂົາເຈົ້າໄດ້ຖືກຮັບເອົາສ່ວນຫຼາຍໂດຍຍປະເທດ ຢູໂຣບ ທີ່ຢູ່ໃກ້ຄຽງຂອງເຂົາເຈົ້າ ຜູ້ທີ່ເດີນທາງມາຮອດໃໝ່ສ່ວນຫຼາຍແມ່ນໄດ້ຂີ່ລົດບັສໄປສູນຕ້ອນຮັບທີ່ຢູ່ຫ່າງຈາກຊາຍແດນ ບາງຄົນມີຄອບຄົວ ຫຼື ໝູ່ເພື່ອໃນ ໂປແລນ ບ່ອນທີ່ເຂົາເຈົ້າສາມາດອາໄສຢູ່ ແຕ່ຫຼາຍຄົນບໍ່ມີບ່ອນຊິໄປ ເຂົາເຈົ້າໄດ້ຮັບຕຽງໃນບ່ອນລີ້ໄພຄືແຫ່ງນີ້, ເຊິ່ງແມ່ນໂຮງຮຽນໃນເມືອງ ເຊເມີໂຊລ ທີ່ຢູ່ໃກ້ຄຽງ, ໂດຍຕອນນີ້ແມ່ນໄດ້ຖືກມອບໃຫ້ອົບພະຍົບໃຊ້ທັງໝົດ ນັກຂ່າວວີໂອເອ ທ່ານ ເຮັນຣີ ຣິຈ໌ແວລ ກ່າວວ່າ “ມັນໜ້າປະທັບໃນທີ່ວ່າ ໂປແລນ ສາມາດທີ່ຈະຮັບເອົາອົບພະຍົບຈຳນວນຫຼວງຫຼາຍທີ່ໄດ້ຂ້າມເຂດຊາຍແດນເຂົ້າມາໃນປັດຈຸບັນນີ້ ຄຳຖາມກໍແມ່ນວ່າ, ມັນຈະສືບຕໍ່ໄປໄດ້ດົນປານໃດ ໃນຂະນະທີ່ອົບພະຍົບຫຼາຍສິບພັນຄົນສືບຕໍ່ທີ່ຈະມາຮອດທຸກມື້ ” ນາງ ເຢຟເກເນຍ, ອົບພະຍົບຊາວ ຢູເຄຣນ ກ່າວວ່າ “ສາມີຂອງຂ້ອຍແມ່ນຢູ່ໃນ ຢູເຄຣນ, ເຂົາເຈົ້າບໍ່ອະນຸຍາດໃຫ້ລາວໜີ ແລະເຊັ່ນດຽວກັບລູກກົກຂອງຂ້ອຍ ລາວອາຍຸ 18 ປີ, ລາວກໍໄດ້ເຊັນເຂົ້າເປັນທະຫານຄືກັນ ສະນັ້ນ, ພວກເຮົາແມ່ນໝົດຫວັງ ອາສາສະໝັກໄດ້ມາຫາເຮົາ ແລະ ໃຫ້ໂອກາດແກ່ພວກເຮົາ, ບ່ອນທີ່ເຮົາສາມາດໄປ, ໄປບ່ອນທີ່ມີວຽກເຮັດ ພວກເຮົາຢາກເຮັດວຽກ ສະ ນັ້ນພວກເຮົາຈຶ່ງຈະບໍ່ເພິ່ງພາອາໄສຄົນອື່ນ, ສະນັ້ນພວກເຮົາຈຶ່ງມີປະໂຫຍດສຳ ລັບບາງຢ່າງ ” ຫົວໜ້ານາຍຄູຂອງໂຮງຮຽນ, ທ່ານນາງ ມາລກໍຊາຕາ ຊີໂອເບີ, ເປັນຜູ້ຄວບຄຸມບ່ອນລີ້ໄພ ແລະ ຕອນນີ້ມີອົບພະ ຍົບຫຼາຍຮ້ອຍຄົນຢູ່ພາຍໃຕ້ການເບິ່ງແຍງຂອງລາວ ທ່ານນາງ ມາລກໍຊາຕາ ຊີໂອເບີ ກ່າວວ່າ “ຊ່ວງເວລາທີ່ໂຫດຮ້າຍທີ່ສຸດກໍແມ່ນເວລາທີ່ລົດເມນ້ອຍໄດ້ມາຮອດໃນຍາມກາງຄືນ ແລະ ພວກເຮົາຮັບເອົາແອນ້ອຍທີ່ມີອາຍຸແຕ່ 4 ຫຼື 5 ເດືອນ ມັນສະເທືອນໃຈຫຼາຍ ແລະ ຂ້າພະເຈົ້າຄິດວ່າບໍ່ແມ່ນທຸກຄົນທີ່ຈະສາມາດຮັບມືກັບມັນໄດ້ ພວກເຮົາສາມາດເຮັດໄດ້, ເພາະວ່າເຮົາເຂັ້ມແຂງ ພວກເຮົາບໍ່ຮູ້ວ່າຈະດົນປານໃດ ຕາບໃດທີ່ພວກເຮົາມີຄວາມກຳລັງ, ພວກເຮົາຈະຊ່ອຍ ” ຢູ່ຫ້ອງຕໍ່ໄປ, ສູນວັດທະນະທຳ ແມ່ນໄດ້ຖືກປ່ຽນມາເປັນສະຖານທີ່ລີ້ໄພຊົ່ວຄາວ ເຂົາເຈົ້າແມ່ນຖືກຖ້ວມລົ້ນດ້ວຍສິ່ງຂອງບໍລິຈາກ ຈາກຜູ້ອາໄສຢູ່ໃນທ້ອງຖິ່ນ ແລະ ທຸລະກິດຕ່າງໆ ທ່ານ ຢານຸສ ຊາໂປຕັອກກີ, ນັກການເມືອງໃນທ້ອງຖິ່ນ ກ່າວວ່າ “ທຳອິດ, ເຂົາເຈົ້າຕົກໃຈ, ເຂົາເຈົ້າຢາກຮ້ອງ, ເຂົາເຈົ້າຢາກເວົ້າດັງໆ ກ່ຽວກັບ ສິ່ງທີ່ເຂົາເຈົ້າໄດ້ປະສົບ, ສິ່ງທີ່ເຂົາເຈົ້າໄດ້ຜ່ານຜ່າ, ສິ່ງທີ່ເຂົາເຈົ້າໄດ້ຫຼົບໜີອອກມາເປັນແນວໃດ ແລະ ຫຼັງຈາກນັ້ນເຂົາເຈົ້າກໍຄ່ອຍໆສະຫງົບລົງ ແລະ ທຳຄວາມລຶ້ງເຄີຍກັບຄວາມເປັນຈິງໃໝ່, ທີ່ເຂົາເຈົ້າຕ້ອງໄດ້ສືບຕໍ່ໃຊ້ຊີວິດ ” ຄວາມຜູກພັນທາງປະຫວັດສາດແມ່ນເລິກເຊິ່ງຢູ່ຂ້າມຊາຍແດນແຫ່ງນີ້ ຢູ່ມະະຫາວິຫານຂອງໂບດກາໂຕລິກ ກຣີສ໌ ຢູເຄຣນ ໃນເມືອງ ເຊເມີໂຊລ໌, ພິທີສູດມົນໄດ້ຖືກຈັດຂຶ້ນໃນຕອນເຊົ້າວັນອາທິດສຳລັບປະຊາຊົນ ຢູເຄຣນ ພິທີດັ່ງກ່າວໄດ້ຖືກຖ່າຍທອດສົດໄປທົ່ວ ໂປແລນ ອົບພະຍົບ ຢູເຄຣນ ຫຼາຍຄົນເວົ້າວ່າ ເຂົາເຈົ້າຫວັງທີ່ຈະເດີນທາງກັບບ້ານພາຍໃນບໍ່ເທົ່າໃດອາທິດຂ້າງໜ້າ, ວ່າຄວາມວຸ້ນວາຍທີ່ສັບສົນນີ້ຈະຈົບລົງໄວໆ ແຕ່ໃນຂະນະທີ່ເຂົາເຈົ້າເຫັນພາບຂອງຄວາມຕາຍ ແລະ ການທຳລາຍໃນດິນແດນທີ່ເຂົາເຈົ້າໄດ້ປະຖິ້ມໄວທາງຫຼັງນັ້ນ, ຄວາມຫວັງດັ່ງກ່າວແມ່ນກຳລັງຫາຍໄປ